בס"ד , ר"ח אדר תשפ"ה , פרשת תרומה .

לבני הישיבה היקרים מאוד והוריהם

שלום רב.

**מה היה השבוע ומה יהיה בישיבתנו ???**

**מלחמת התקומה- חרבות ברזל.** בשבת שעברה זכינו לשובם של  חטופים נוספים ואמש שבו 4 חללים נוספים , אך במוקד תשומת הלב הציבורית , עמד השבוע מסע  ההלוויה של בני משפחת ביבס - שירי אם המשפחה והפעוטות כפיר ואריאל. רציחתם האכזרית של חסרי הישע בשבי החמאס זעזע כל בן אנוש ברחבי העולם. עם ישראל כאב את הכאב הגדול וחש צורך להשתתף במסע הלוויה .  גם ישיבתנו השתתפה בהלוויה קשה זו. לאחר תפילת שחרית בישיבה  פתחנו את היום בטקס מכובד ברחבת הישיבה. צוות הישיבה ותלמידיה הגיעו לבושי בגדי לבן ונושאי דגלי ישראל. אני נשאתי נאום הספד מרגש והרב לאוב אמר את תפילת "אל מלא רחמים" ואמר קדיש. בטקס הישיבתי התלמיד עמיקם וייס מכיתה י"ב הספיד את משפחת ביבס במילים קשות ומרגשות.

בשעת יציאת מסע הלוויה יצאנו עם כל הישיבה לצומת כביש מכבית והסתדרנו לאורך המדרכה דוממים ומניפי דגל . רבים עברו על פנינו בנסיעתם וצפרו רבות לחזק אותנו ולהביע הערכה עצומה לישיבה על הנצחה זו. בשעת שידור טקס הקבורה וההספד איפשרנו לתלמידי התיכון לצפות בהספדים המרגשים שנשאו בקיבוץ ניר עוז.

 רבים הרגישו ששירי, כפיר ואריאל זועקים: **"אֶרֶץ אַל־תְּכַסִּי דָמִי וְאַל־יְהִי מָקוֹם לְזַעֲקָתִי"** (איוב טז) אל תשכחו ואל תסלחו. זכרו אותנו  ובנו עולם מוסרי וצודק. .שנזכה ל- "הַרְנִינוּ גוֹיִם עַמּוֹ כִּי דַם עֲבָדָיו יִקּוֹם וְנָקָם יָשִׁיב לְצָרָיו וְכִפֶּר אַדְמָתוֹ עַמּוֹ."(דברים מ"ג)

**משנכנס אדר מרבין בשמחה**. בשבועיים הקרובים נקיים אירועים רבים של חסד, לימוד, התנדבות ושמחת פורים עוצמתית. כבר במוצאי שבת הבאה נקיים טיש מושקע במחלקת השיקום בבית החולים תל השומר- **כולם מוזמנים !!** נשלחו אליכם הודעות מפורטות לגבי הפעילות בישיבה בחודש אדר.

**ועתה לפרשת השבוע – פרשת תרומה**

**כאן מתחילה התורה לספר על המשכן ובנייתו במשך 4 פרשות – תרומה, תצווה , ויקהל ופקודי.**

דרכו של עולם, אדם הבונה את ביתו או מי שמקים בנין או מלון מפואר, הוא ישקיע משאבים  רבים ביופיו והידורו של המבנה. אכן היחס להשקעה זו תלוי בחשיפה ובכמות האנשים שיראו יופי והידור זה. למשל: הלובי במלון הוא מפואר מאד, אך חדרי המדרגות והמחסנים מוזנחים.  כך גם בביתו הפרטי של האדם., הוא ישקיע בסלון ובמקומות החשופים לאנשים שיבואו לביתו, אך במקומות המוצנעים זה לא כך .

**ומה קורה במשכן ????** והנה להפתעתנו במשכן קורה כמעט ההיפך הגמור.

כמות הזהב המרובה ביותר נמצאת דווקא בקודש הקודשים - בארון בכפורת ובכרובים, כאשר רק הכהן הגדול פעם אחת בשנה מסוגל לראות זהב זה! חלק המשכן הנגלה לכל האנשים בחוץ אינו אלא עורות עיזים שאינם יפים ביותר. רק הכוהנים הנמצאים בתוך המשכן יכולים לראות את יריעות התכלת והארגמן הנאים או את עמודי השיטים המצופים זהב.

**דבר זה בא ללמדנו** כי המשכן המבטא את עבודת ה' אין עניינו להרשים חיצונית. רק **הנכנסים פנימה** עוד ועוד הם ההולכים ונחשפים ליופי זה, כי עבודת ה' היא עבודת פנים ודורשת פנימיות. רעיון זה מונח במדרש המתייחס על הארון המצופה מבית ומחוץ: מכאן לתלמיד חכם שיהיה תוכו כברו (יומא ע"ב.).  
נשים לב כי את הזהב המצופה **בתוכו** של הארון שום אדם בעולם , אף הכהן הגדול ביום הכיפורים לא יכול לראותו שהרי הכפורת מונחת עליו, לפיכך נשאלת השאלה מדוע להשקיע כמות גדולה של זהב בתוכו של הארון???? **אלא מכאן לתלמיד חכם שיהיה תוכו כברו**. אל תתרכז בחיצוניות מה אנשים רואים מה יגידו הבריות, אל תנסה לעשות רושם, אלא שיהיה תוכו כברו, כי עבודת ה' היא פנימית וה' יתב' בוחן כליות ולב .

**והנה אף השמחה** שאנחנו מצווים להרבות בחודש אדר, צריכה עבודה גדולה על מנת שתהיה עבודה פנימית אמיתית ולא מעשה מוחצן. משנכנס אדר יש להשקיע זמן מחשבה ולימוד על מנת שהשמחה לא תיהפך להיות מעשה שמחה חיצוני אשר אין בינה לבין שמחה פנימית דבר. **אחת הדרכים שהורונו חז"ל להתחבר לשמחה אמיתית היא דווקא על ידי כך שאדם יוצא מעצמו ומתחשב באחרים, לשמח ולעשות חסד לאחרים.**

רואים זאת גם בדברי הרמב"ם על מהותה של השמחה:

**כשאדם אוכל ושותה ושמח ברגל לא ימשך ביין ובשחוק ובקלות ראש ויאמר שכל מי שיוסיף בזה ירבה במצות שמחה, שהשכרות והשחוק הרבה וקלות הראש אינה שמחה אלא הוללות וסכלות ולא נצטוינו על ההוללות והסכלות אלא על השמחה שיש בה עבודת יוצר הכל שנאמר +דברים כ"ח+ תחת אשר לא עבדת את ה' אלהיך בשמחה ובטוב לבב (מרב כל) הא למדת שהעבודה בשמחה, ואי אפשר לעבוד את השם לא מתוך שחוק ולא מתוך קלות ראש ולא מתוך שכרות...**

**וכשהוא אוכל ושותה חייב להאכיל +דברים ט"ז+ לגר ליתום ולאלמנה עם שאר העניים האמללים, אבל מי שנועל דלתות חצרו ואוכל ושותה הוא ובניו ואשתו ואינו מאכיל ומשקה לעניים ולמרי נפש אין זו שמחת מצוה אלא שמחת** **כריס**ו (הלכות יו"ט פרק ו) .

הגמ' במסכת תענית דף כ"ב עמוד ב' מספרת על אמורא ששאל את אליהו  האם מצויים בשוק בני עולם הבא, ואליהו הצביע על שני אנשים שהיו נראים פשוטים אך כשנשאלו למעשיהם הם אמרו שהם אנשים בדחנים שגורמים לרומם רוחם אל אנשים עצובים ולשים שלום בין בני אדם שנקלעו למריבה.

המשכן ועבודת השמחה שניהם כאחד מלמדים אותנו להתרחק מן החיצוניות ולהשקיע בעבודת הפנים.

**מהו המסר של דבר התורה המקסים הזה ??**

**חבר'ה – בואו ונתמקד כל השנה בפנימיות שלנו ופחות בחיצוניות. זה לא אומר שצריכים ללכת עם בגדים עם כתמים ..... אלא שנקפיד יותר על הפנימיות מאשר החיצוניות.**

**בע"ה אנו בחודשי אדר נתמקד בישיבתנו בענייני החסד והתנדבות ונשתדל להביא הרבה שמחה לאנשים הזקוקים לכך.**

**שבת שלום ומבורך ובשורות טובות**

**אוהבכם ומוקירכם מאוד**

**שרגא פרוכטר – ראש הישיבה**